**ДО**

**ОБЩИНСКИ СЪВЕТ – ЕЛИН ПЕЛИН**

**ДОКЛАД**

от  
Кънчо Валентинов Кънев – и.д. кмет на Община Елин Пелин

съгласно заповед №339/19.04.2024 г.

Относно*: 1. Отмяна на Наредба №1 за опазване обществения ред на територията на община Елин Пелин, приета с решение №391, по Протокол №20/26.01.2017г. на ОбС – Елин Пелин; изм. съгл. Реш.№1542/18.12.2019г. на АССО по адм.дело №980/2019г.; изм. съгл. Реш.№651/25.11.2021г. по Протокол №32 на ОбС- ЕП, Изм. съгл. Реш.№856/25.07.2022 г. по Протокол №40 на ОбС- ЕП);*

*2. Приемане на нова Наредба №1 за опазване обществения ред на територията на община Елин Пелин.*

**УВАЖАЕМИ Г–Н ПРЕДСЕДАТЕЛ,**

**УВАЖАЕМИ ОБЩИНСКИ СЪВЕТНИЦИ,**

Със заповед №318/12.04.2024 г. на кмета на Община Елин Пелин е определена комисия, която да изготви проект на нова Наредба №1 за опазване обществения ред на територията на община Елин Пелин. В изпълнение на заповедта са изготвени две докладни с предложения относно проекта от г-жа Соня Кръстева – началник на отдел Екология и г-н Иван Панов – ръководител на звено „Инспекторат“. Проектът на новата наредба следва да отразява актуалните обществени отношения, които същата регулира, както и да бъде съобразен с действащото законодателство на Република България в областта на обществения ред и сигурност.

Приемането на изцяло нова Наредба за опазване обществения ред на територията на община Елин Пелин се налага по целесъобразност с оглед на нуждата от актуализиране на множество разпоредби на действащата към настоящия момент наредба, която не отразява в пълна степен настъпилите през последните години промени в обществените отношения, поради което същата следва да бъде отменена.

От друга страна, с настоящия проект се предлага и актуализация спрямо действащата наредба на разпоредбите, касаещи ангажирането на административно-наказателната отговорност на физическите и юридическите лица с оглед законосъобразното реализиране на обществените отношения на територията на общината. В този смисъл, основна цел на приемането на новата наредба ще бъде затвърждаването на правомощията на Общината в посока опазване на обществения ред и сигурност. Резултат от прилагането на Наредбата на новата Наредба за опазване на обществения ред на територията на общината ще е засилването на ефекта на персонална и генерална превенция извършването на административни нарушения в областта на обществения ред и сигурност.

**Предвид гореизложеното, на основание чл. 44, ал. 1, т. 1 от ЗМСМА, във вр. с чл. 21, ал. 2 от ЗМСМА, във вр. с чл. 53 и чл. 117 от Правилника за организацията и дейността на ОбС-Елин Пелин, неговите комисии и взаимодействието му с общинската администрация, предлагам на Вашето внимание следния проект на:**

**ПРОЕКТ!**

**РЕШЕНИЕ:**

**1. Общински съвет – Елин Пелин, на основание чл. 21, ал. 1, т. 23 и ал. 2 от ЗМСМА, отменя Наредба №1 за опазване обществения ред на територията на Община Елин Пелин, приета с решение №391, по Протокол №20/26.01.2017г. на ОбС – Елин Пелин; изм. съгл. Реш.№1542/18.12.2019г. на АССО по адм.дело №980/2019г.; изм. съгл. Реш.№651/25.11.2021г. по Протокол №32 на ОбС- ЕП, Изм. съгл. Реш.№856/25.07.2022г. по Протокол №40 на ОбС- ЕП);**

**2. Общински съвет – Елин Пелин, на основание чл. 21, ал. 1, т. 23 и ал. 2 от ЗМСМА, във връзка с чл. 8, чл. 26 и чл. 28 от Закона за нормативните актове, във връзка с чл. 76, ал. 3 от Административнопроцесуалния кодес, приема Наредба №1 за обществения ред на територията на Община Елин Пелин, както следва:**

**Приета с Решение на Общинския съвет – Елин Пелин от …………2024 г.**

**Н А Р Е Д Б А №1**

**ЗА ОПАЗВАНЕ НА ОБЩЕСТВЕНИЯ РЕД**

**НА ТЕРИТОРИЯТА НА ОБЩИНА ЕЛИН ПЕЛИН**

**Раздел I**

**ОБЩИ ПОЛОЖЕНИЯ**

**Чл. 1. (1)** С настоящата наредба се уреждат обществените отношения, свързани с осигуряването и опазването на обществения ред, опазването на публичната и частна собственост, създаване на условия за спокойствие, труд и отдих на гражданите и поддържане на естетичен вид, природосъобразна екологична среда и чистота на населените места на територията на Община Елин Пелин.

**(2)** Наредбата се прилага по отношение на:

**1.** Всички лица, които живеят постоянно или временно пребивават на територията на Община Елин Пелин.

**2.** Собствениците, наемателите и обитателите на жилищни сгради.

**3.** Председателите на управителните съвети или управителите на етажната собственост, по отношение на предназначените за общо ползване части на сгради и прилежащите терени.

**4.** Управителите на търговски дружества, едноличните търговци, ръководителите на предприятия, учреждения и организации, развиващи дейност на територията на община Елин Пелин.

**(3) Отговорност за нарушения на Наредбата носят:**

**1. Всички пълнолетни лица, които живеят постоянно или временно пребивават** на територията на Община Елин Пелин.

**2.** За действията на малолетни и непълнолетни лица и лица, поставени под пълно запрещение, нарушаващи Наредбата, отговарят техните законни представители-родители, попечители или настойници.

(4) Наредбата урежда правомощията на общинската администрация, свързани с осъществяване на дейността и целите, посочени в ал. 1, както и реда за констатиране на нарушения и налагане на санкции при неизпълнението им.

(5) Наредбата се прилага за населените места на територията на Община Елин Пелин.

**Раздел ІІ**

**ОПАЗВАНЕ И ОСИГУРЯВАНЕ НА ОБЩЕСТВЕНИЯ РЕД**

**Чл. 2.** За осигуряване на условия за спокойно обитаване, труд и отдих на гражданите и осигуряване на обществения ред в населените места се забранява:

1. Вдигането на шум над обичайния при движението, товаренето и разтоварването на превозните средства през всяко време на денонощието.

2. Високото говорене, пеене, свирене, сбиване и други подобни действия, пускане на висок тон на аудиовизуални средства на обществени места и в жилищните домове, курортни и вилни зони, когато това смущава спокойствието на гражданите, през времето, определено за почивки - от 14.00 до 16.00 часа и от 22.00 до 7.00 часа и през предпразнични, празнични и почивни дни - от 23.00 до 9.00ч..

**3**. Използването на озвучителна техника, ако озвучителните тела са разположени на открито, когато не е получено разрешение от кмета на Община Елин Пелин.

4. Държането и складирането на вещества, отделящи неприятна миризма, както и паленето на вещества, които при горенето си отделят такива миризми и дим.

5. Забавления и игри, които създават опасност за околните и за самите играещи, които не отговарят на изискванията за туристически обект, определени в чл. 3, ал. 2, т. 16 от Закона за туризма.

6. Къпане в неохраняеми водоеми.

7. Просия и гледачество - лично или чрез малолетни и непълнолетни лица.

**Чл. 3**. За осигуряване на обществен ред в населените места на общината се забранява:

1. Непристойното поведение и действия, уронващи достойнството и засягащи честта на гражданите.

2. Явяването на обществени места на лица в явно нетрезво състояние. Такива лица не се обслужват в търговските заведения, заведенията за обществено хранене, учрежденията и обществените институции и не се допускат да пътуват с обществения транспорт.

3. Пускането свободно по улиците, градините, парковете и други обществени места на кучета и други домашни и селскостопански животни.

**Чл. 4**. **(**1) При провеждането на семейни и други чествания, придружени с шум и силна музика и със заемане на улични платна и други обществени площи, се иска предварително разрешение от кмета на населеното място, кметския наместник или кмета на общината. За разрешението се информира РУП–Елин Пелин.

(2) Организаторите на тържеството отговарят за нарушенията на обществения ред по време на провеждането му.

(3) Кметът на населеното място или Общината може да разреши със заповед тържеството да продължи и след 00.00 часа.

**Чл. 5.**(1) Не се разрешава консумация на спиртни напитки по улиците, парковете и градините, спортните съоръжения и културните средища, училища и детски градини, освен на предназначени за това места.

(2)Консумацията на спиртни напитки при провеждане на масови мероприятия (сборове, фестивали и др. подобни) може да се разреши със заповедта на кмета на общината по чл.34, при спазване задълженията на организаторите на мероприятието по чл.35, ал.1, т.9.

**Раздел IIІ**

**ОПАЗВАНЕ НА ОБЩЕСТВЕНОТО ИМУЩЕСТВО И МЕСТАТА, ПРЕДНАЗНАЧЕНИ ЗА ОБЩО ПОЛЗВАНЕ**

**Чл. 6.** Гражданите, едноличните търговци, юридическите лица, ръководителите на предприятия, учреждения и организации са длъжни да опазват от повреди общинската собственост.

**Чл. 7.** Забранява се:

**1.** Използването на питейна вода за непитейни нужди **-** поливане на зелени площи, насаждения или за измиване на улици, площади, балкони, превозни средства, пране на килими и др., при обявено ограничение на водоподаването.

**2.** Отвеждането на битови, отпадни и фекални води извън септичните ями или канализационната мрежа.

**3.** Замърсяването, повреждането и унищожаването на агитационни и рекламни материали (обяви, афиши, писмени съобщения, рекламни табели, рекламни съоръжения, информационни табла и др. подобни), поставени с разрешение на кмета на Община Елин Пелин.

**4.** Разполагането на агитационни и/или рекламни материали, съобщения и некролози на дървета, фасади на сгради, огради, пътни съоръжения и др. подобни, без издадено разрешение от компетентен орган, като отговорност за нарушението носят лицата, извършващи разполагането или техните възложители.

**5.** Повреждане, разместване, унищожаване, замърсяване или увреждане по друг начин паметници на културата, други паметници, паметни плочи, барелефи и други подобни.

**6.** Складирането на строителни материали, отпадъци, дърва, дървен материал или насипни товари, амбалаж, изкопни маси около сгради, по улици, площади, паркове, междублокови пространства и тротоари за повече от 24 часа, без предварително разрешение от техническите органи на общината. При разрешени строителни работи площадката задължително се огражда, снабдява се с необходимата предупредителна маркировка, а нощно време се осветява. При затваряне на улици, извършващият строителни работи предварително уведомява писмено Община Елин Пелин, РУ-Елин Пелин и РСПБЗН-Елин Пелин.

7. Паленето на огън, хвърлянето на неугасени цигари, клечки кибрит и други огнеопасни предмети в контейнери или други съоръжения за отпадъци, както и извършването на огнеопасни и взривоопасни дейности, извън определените за целта места.

**8.** Изхвърлянето и/или изгарянето на гуми, пластмаси, смоли, метал, картон, лепила, бои, разтворители и други химикали, и други вещи и материали, създаващи предпоставки за замърсяване на околната среда.

**9.** Събиране, рязане, чупене, повреждане, изкорняване на лечебни, декоративни или защитени растителни видове без разрешение.

**10.** Повреждането, отсичането и изкореняването на дървета и храсти от територията на парковете, градините, зелените площи, край пътищата и улиците, без разрешение на кмета на Община Елин Пелин.

11. Разместването и повреждането на декоративни съоръжения и скулптурни елементи, чешми, пейки, маси, мостчета, беседки, осветителни тела, съоръжения за детски и спортни игри, указателни и информационни табели.

**12.** Организирането, провеждането и участието в нерегламентирани от държавата и общината хазартни игри на обществени места.

13. Рисуването, писането и драскането по фасади, градински и паркови настилки, парковата мебел, съоръженията и други публични и частни обекти, освен на определените за целта места.

14.Ползването на съоръженията по детските площадки от лица, чиято възраст не съответства на максималната допустима възраст, посочена на указателните табели, разположени в непосредствена близост до съответното съоръжение;

15.Достъпа до преносни съоръжения на неоправомощени за това лица.

16. Търговията на пиротехнически изделия от търговци и физически лица, без полицейско разрешение за търговия, съгласно Закона за оръжията, боеприпасите, взривните вещества и пиротехническите изделия (ЗОБВВПИ).

17. Търговията на пиротехнически изделия от търговци и физически лица на места, където не са спазени изискванията за продажба и съхранение на тези изделия, съгласно ЗОБВВПИ и останалите нормативни актове.

18. Продажбата на пиротехнически изделия в нестандартни опаковки, без сертификат за качество, издаден от производителя и инструкция на български език за безопасна работа с изделието.

19. Хвърлянето и възпламеняването на бомби, пиратки и други гърмящи и пожароопасни стоки и предмети на обществени места: здравни, учебни заведения и детски градини, приюти, църкви и други молитвени домове, улици, площади, паркове, детски площадки, дискотеки, пазари, питейни заведения, обществени превозни средства, спирки на градския транспорт, стадиони и спортни зали, закрити помещения и места, както и на места, които са в близост до леснозапалими материали и течности, включително и по време на Коледни, Новогодишни и други празници и тържества.

20. Употребата и носенето на огнестрелни, газ-сигнални, пневматични и други оръжия и устройства, както и на взривни вещества, по начин, застрашаващ безопасността, спокойствието, здравето и живота на гражданите.

21. Задоволяването на физиологични нужди извън определените за това места.

22. Организирането и провеждането на боеве с животни.

23. Забранява се носенето на обществени места на облекло и/или аксесоари, прикриващи лицето и пречещи за идентификация или разпознаване на лицата от граждани, органи на реда или технически средства. Забраната важи във всички официални институции и обекти на урбанизираната територия, свързана с предоставянето на административни, образователни или обществени услуги, както и на местата за обществен отдих, спорт, култура и комуникации или общодостъпни места, кактои в случаите на придвижване, превоз и престой в пътно превозни средства.

Забраната не се прилага, ако облеклото се налага по здравословни причини или от професионална необходимост, или ако е с временен характер в рамките на спортни, културни или други подобни прояви както и за домовете на съответните граждани или в официалните места за молитва на съответното вероизповедание.

24. Забранява се изхвърлянето на обществени места на фасове от цигари, цигарени кутии, люспи от семки и други отпадъци извън определените за целта места.

**Чл. 8.** Посетителите на средища на културата, хотели, ж.п.гари, автогара и други места за обществено ползване са длъжни да спазват установените правила за вътрешния им ред.

**Раздел ІV**

**ПОДДЪРЖАНЕ НА ЕСТЕТИЧЕН ВИД И ЧИСТОТА НА НАСЕЛЕНИТЕ МЕСТА НА ТЕРИТОРИЯТА НА ОБЩИНА ЕЛИН ПЕЛИН**

**Чл. 9.** (1) Поддържането на добър естетичен вид и чистота на сгради, складове, гаражи и др.имоти, както и прилежащите им пространства се осигурява от собствениците на имотите или наемателите които ги стопанисват, управляват или ползват.

(2) Собствениците или ползвателите на недвижими имоти са длъжни да извършват за своя сметка необходимите работи по ремонта, възстановяването или премахването на неподходящи по външен вид, местонахождение или разположение второстепенни, стопански, временни и преместваеми постройки, павилиони, будки, щандове, както и да извършват необходимите работи в интерес на сигурността, безопасността на движението, здравеопазването, хигиената, естетиката и чистотата в населеното място и спокойствието на гражданите.

(3) Собствениците или ползвателите на недвижими имоти са длъжни да почистват граничещите с имота улични тротоари.

(4) Строителите и възложителите на строителни обекти са длъжни да осигурят необходимите условия и техника за своя сметка за измиване и почистване на излизащите от строителната площадка МПС.

(5)Забранява сеполагането на кабели и други линейни проводи върху тротоари, пътни платна, фасади на сгради без съгласието на собствениците, дървета, стълбове на градската осветителна мрежа и пътните знаци, освен ако не са резрешени по ЗУТ.

(6) Забранява се съхранението, складиране и поставяне на тротоарите, алеите, улиците, зелените площи, детски площадки и градини на: тор, сгур, пръст, строителни материали, битови вещи и други отпадъци. В случай на констатация от компетентните лица, по тяхно предписание, лицето, поставило вещите и материалите, следва да ги премести незабавно от общинските площи публична и частна общинска собственост. В случай на неизпълнение, на отговорното лице се налага глоба, съобразно предписанията на Раздел XI.

**Чл. 10.** Поддържането и чистотата около жилищните сгради, в междублоковите пространства, паркинги и търговски обекти е задължение на:

1. Гражданите, съгласно график от председателя на етажната собственост.

2. Собствениците по отношение на индивидуалните дворове, постройки и съоръжения, ведно с прилежащи към тях територии.

**Чл. 11.** Задължават се управителите на търговските дружества, едноличните търговци, ръководителите на предприятия, кооперации, учреждения и обществени организации, собствениците или наемателите на сгради и търговски обекти да отстраняват снега по тротоарите и пространствата, прилежащи към сградите и търговските обекти непосредствено след снеговалежа, както и да отстраняват ледените висулки и създаващите пречки за преминаването на пешеходци натрупвания от сняг.

**Чл. 12. (1)** Забранява се разкопаването в имоти от публичната инженерна инфраструктура и тези, предназначени за публично обществено ползване, без издадено надлежно разрешение, съобразно изискванията на Закона за устройство на територията.

**(2)** Възстановяването на прокопаните площи в първоначалния им вид се извършва от и за сметка на лицата, извършили ги.

**Чл. 13.** Собствениците или ползвателите на недвижими имоти се задължават да оказват съдействие на общинската администрация при изпълнение на служебните им задължения.

**Раздел V**

**ОПАЗВАНЕ НА ОБЩЕСТВЕНИЯ РЕД В ЖИЛИЩНИ СГРАДИ**  
**И В УРЕГУЛИРАНИ ПОЗЕМЛЕНИ ИМОТИ**

**Чл. 14.** В жилищните сгради, в урегулираните поземлени имоти и дворове се забранява в часовете в интервала от 14.00 ч. до 16.00 ч. и от 22.00 ч. до 07.00 ч. и през почивни и празнични дни от 23.00 до 9.00ч.:

**1.** Извършването на строително-монтажни или ремонтни дейности, създаващи силен шум смущаващ обитателите на други жилища.

**2.** Извършването на производствени или други дейности, нарушаващи спокойствието или застрашаващи безопасността на гражданите.

**3.** Използването на озвучителна техника с висока звукова мощност, репетициите на музикални състави и музикална преподавателска дейност без осигуряване на ефикасни обезшумителни мерки.

**Чл. 15.** Провеждането на празнични илюминации или използването на фойерверки, създаващи силен шум да се извършва от лицензирани фирми, като не се смущават обитателите на други жилища извън интервала от 08.00 ч. до 14.00 ч. и от 16.00 ч. до 22.00 ч., с изключение на дните на официалните празници или с разрешение от кмета на Община Елин Пелин за конкретното мероприятие, за което се информира РУП-Елин Пелин.

**Чл. 16.**   В жилищните сгради и в урегулираните поземлени имоти се забранява:

**1.** Отвеждането на дим и газове през прозорци и отвори в стени или по друг начин непредвиден за целта в техническата характеристика на сградите.

**2.** Използването на удължители за простиране на дрехи или др.извън пространството на вътрешни дворове.

**3.** Използване на самоделни устройства за отопление, готвене или прехвърляне на течни и въздухообразни горими вещества.

**4.** Изливане в канализацията или на други неразрешени за това места на химически агресивни, отровни, биологически вредни вещества и отпадъчни битово фекални води, ако същото не представлява престъпление.

**5.** Поставянето на недобре закрепени предмети на балкони, прозорци или фасадите, застрашаващи сигурността и създаващи опасност за живота и здравето на гражданите.

**6.** Изтупване, изтърсване, изхвърляне на отпадъци и/или изливане на вода и други течности от балконите и прозорците.

**Чл. 17.** Собствениците, наемателите или ползвателите на апартаменти или обекти в жилищни сгради, блокове, кооперации, административни сгради, обществени и здравни заведения и други, както и фирмите извършващи монтаж на климатични, вентилационни или отоплителни инсталации, са длъжни:

**1.** Да не допускат разполагането и/или експлоатацията на отоплителни, климатични и вентилационни инсталации – източници на шум с високо ниво на звуково налягане и вибрации в помещения с нормирано ниво на шума или в съседство до тях, установено с протокол от РЗИ.

**2.** Да отведат кондензата, отделяща се от отоплителните и климатични системи, които са монтирани в жилищни блокове, кооперации, административни сгради, обществени и здравни заведения и други такива чрез съответни инсталации, така че да не се оттичат върху стълбища, подходи, проходи, тротоари и други площи за движение на граждани.

**Раздел VІ**

**ОСИГУРЯВАНЕ НА ОБЩЕСТВЕНИЯ РЕД** **В ТЪРГОВСКОТО ОБСЛУЖВАНЕ**

**Чл. 18.** На видно място на фасадата / витрината/ на търговския обект се поставя надпис на български език с фирмата на търговеца, вида и наименованието на обекта. На входа на обектите за търговия и услуги задължително се поставя надпис с информация за фирмата и седалището на търговеца, работното време, името и фамилията на лицето, отговорно за обекта.

**Чл. 19.** Работното време на обектите за търговия и услуги се определя със заповед на стопанисващия обекта, като се спазват изискванията за осигуряване на тишината и спокойствието на гражданите. Заповедта за определяне на работното време се издава при започване на дейността на обекта и заверено за вярност копие от нея се представя в общинска администрация в 30 дневен срок от издаването й.

**Чл. 20. (1)** Работното време на заведенията за хранене и развлечения се определя със заповед на стопанисващия обекта. Заповедта за определяне на работното време се издава при започване на дейността на обекта и заверено за вярност копие от нея се представя в общинска администрация в 30 дневен срок от издаването й.

**(2)** Работното време на заведенията за хранене и развлечения е както следва:

1. Заведения, посочени в т.І, ІІ, ІІІ и ІV на Приложение № 3 към чл. 17, ал. 1, т. 2 от Наредба за изискванията към местата за настаняване и заведенията за хранене и развлечения и за реда за определяне на категория, отказ, понижаване, спиране на действието и прекратяване на категорията– ресторанти, питейни заведения и кафе-сладкарници и барове, които са в самостоятелни сгради, могат да работят от 06.00 часа до 01.00 часа.

2. Заведения, посочени в т.І,ІІ,ІІІ и ІV на Приложение №3 към чл. 17, ал. 1, т. 2 от Наредба за изискванията към местата за настаняване и заведенията за хранене и развлечения и за реда за определяне на категория, отказ, понижаване, спиране на действието и прекратяване на категорията – ресторанти, питейни заведения и кафе-сладкарници и барове, които се намират в етажна собственост, могат да работят 06.00 часа до 23.00 часа през периода от 01.05 до 15.09, след взето решение на общото събрание на етажната собственост и от 06.00 часа до 22.00 часа през останалата част на годината;

3. Масите за консумация, разположени в открити търговски площи към заведения, могат да работят от 06.00 часа до 23.00 часа през периода от 01.06 до 15.09. и от 06.00 часа до 22.00 часа през останалата част на годината.

**Чл. 21. (1)** Удължено работно време с до 1 час, по изключение могат да имат заведения за хранене и развлечения, които не се помещават, не граничат и не са в свързано строителство с жилищни сгради, както и тези, които не са на открити площадки в непосредствена близост до жилищни сгради. Стопанисващият обекта търговец представя в Общинска администрация следните документи:

• Заявление за издаване на разрешение от Кмета на Община Елин Пелинза удължено работно време;

• Писмено становище на РЗИ - за съответствие на заведението с установените хигиенни и шумови изисквания;

• Писмено становище на РСПБЗН - Елин Пелин- за съответствие на заведението с противопожарните изисквания;

• Правилник за вътрешния ред на обекта - с описани задължения на персонала, план за предотвратяване на нарушения на обществения ред, противопожарната безопастност, пропускателен режим и охрана на обекта;

**(2)** Удължено работно време не се разрешава за обекти, в които през последните три месеца е констатирано нарушение на обществения ред.

**(3) За всяко подадено заявление по ал.1** Кметът на общината издава разрешение за удължено работно време. Основание за отказ за удължаване на работното време е липса на някой от документите по ал.1 или наличие на обстоятелствата по ал.2. Ново разрешение за удължено работно време може да се издаде след изтичане на не по-малко от три месеца.

**(4)** При провеждане на тържества и при официални празници, работното време на заведенията за хранене и развлечения по изключение може да бъде удължено с до 2 часа, след представяне на молба от организатора, но не по- късно от 7 дни преди датата на тържеството. Разрешението за удължаване на работното време се издава от Кмета на общината, ако в предходните три месеца в заведението не са констатирани нарушения на обществения ред.

(5) За така издаденото разрешение по ал.1 и ал. 4 се уведомява РУП-Елин Пелин.

**Чл. 22.** В случаите по чл. 21 ал. 1 търговецът, стопанисващ обекта или организаторът по чл. 21 ал. 4 заплаща такса съгласно Наредбата за определянето и администрирането на местните такси и цени на услуги на територията на Община Елин Пелин.

**Чл. 23.**  Забранява се:

1. Продажбата и консумацията в търговските обекти на алкохолни напитки, тютюн и тютюневи изделия на малолетни и непълнолетни лица, както и допускането им в зали за хазартни игри.

2. Продажбата и внасянето на алкохолни и енергийни напитки, тютюн и тютюневи изделия на територията на детски и учебни заведения.

3. Допускането в търговските обекти, продажбата и сервирането на алкохол на клиенти в явно нетрезво състояние.

4. Продажбата и разпространението на печатни издания, видеокасети, фотоматериали и други стоки с порнографско съдържание на малолетни и непълнолетни деца.

5. Извършването на амбулантна търговия извън определените за целта пазари в гр. Елин Пелин, а в селата извън определените от кмета /кметския наместник места за извършване на такава дейност.

6. Изваждането на отпадъци от контейнерите за сметосъбиране и тяхното разхвърляне.

7. Отглеждането и пашата на селскостопански животни в обществени озеленени площи на жилищните територии, в това число паркове, градини, улици, тротоари, улично озеленяване, извънселищно озеленяване и паркове, гробищни паркове, на територията на спортни обекти, в междублоковите пространства, в дворовете на заведения за болнична помощ, училища, детски градини и детски ясли, заведения за социални грижи.

8. Ползването на общински терени за извършването на търговска и друга дейност на открито, без издадено разрешение по Наредбата за определянето и администрирането на местните такси и цени на услуги на територията на Община Елин Пелин.

**Чл. 24.** При извършване на строително-ремонтни дейности, налагащи прекъсване или ограничаване на водоснабдяването или снабдяването с електрическа енергия на населението, инвеститорът уведомява най-късно 48 (четиридесет и осем) часа предварително потребителите за времето и продължителността на прекъсване или ограничаване чрез съобщение в местни медии и по друг подходящ начин, освен ако действащото законодателство не изисква друг ред за уведомяване. При действия, предварително планирани, срокът за уведомяване на населението е най-късно 10 дни. Ако инвеститорът на строително-ремонтните дейности е държавно или общинско учреждение, съобщението се публикува задължително и в официалната интернет страница на Община Елин Пелин.

**Чл. 25. (1)** За извършване на амбулантна търговска дейност и услуги в общински терени и ползване на такива терени за търговска дейност на открито, общината издава разрешение, съгласно Наредбата за определянето и администрирането на местните такси и цени на услуги на територията на Община Елин Пелин.

(2)За извършване на дейност на открито по благотворително събиране на средства, Кметът на Общината издава разрешение.

(3)За издадените разрешения по ал.2, Община Елин Пелин уведомява РУП- Елин Пелин.

(4) Всички лица, извършващи амбулантна или подобна търговия или услуги, след приключване на работа, са длъжни да приберат подвижните щандове и да почистят мястото, което са ползвали.

**Чл. 26.**  Временни търговски щандове и базари могат да се разкриват при празници, панаири и други мероприятия с разрешение на кмета на Общината, след съгласуване с РУП-Елин Пелин и РСПБЗН-Елин Пелин.

**Чл. 27.**  При извършване на търговска дейност по чл. 24, 25 и 26 в общински терени, таксите се заплащат в общината или кметствата и кметските наместничества за съответните населени места.

**Чл. 28.** Кметът на Общината отнема издаденото разрешение, когато общинският терен не се използва по предназначение, когато не се използва от лицето, на което е предоставен, при неспазване на посочените в него място и площ или когато обществени нужди налагат това.

**Раздел VII**

**РЕД И УСЛОВИЯ ЗА ПРОВЕЖДАНЕ НА СЪБРАНИЯ,**  
**МИТИНГИ, МАНИФЕСТАЦИИ И ДРУГИ МАСОВИ ОБЩЕСТВЕНИ ПРОЯВИ**

**Чл. 29.** За свикване на събрание или митинг на открито организаторите най-малко 72 часа преди началото му писмено уведомяват кмета на Общината, като посочват организатора, целта, мястото и времето на събранието или митинга и предполагаемия брой на участниците.

**Чл. 30.** Ако са постъпили уведомления за провеждане на обществени прояви от различни организатори за едно и също време, място, маршрут или с пресичащи се маршрути, кметът на общината съдейства за постигане на съгласие между организаторите.

**Чл. 31.** Кметът на общината уведомява органите на РУП-Елин Пелин да съдействат за нормалното протичане на обществената проява и да вземат на мерки за спазване на безопасността на движението и неговото отклоняване по друг маршрут, ако това се налага, за което своевременно уведомява населението по местните средства за масова информация.

**Чл. 32. (1)** Препис от акта за забрана на обществената проява се издава на основание Закона за събранията, митингите и манифестациите в определените от същия закон срокове се изпраща от общината в РУП-Елин Пелин за изпълнение.

**(2)** РУП-Елин Пелин привежда в изпълнение акта за забрана на обществената проява съгласно предходната алинея или писменото разпореждане на Кмета на общината за прекратяването й, когато не е организирана или не се провежда при условията и по реда, установени от Закона за събранията, митингите и манифестациите.

**Чл. 33. (1)** Организаторите на обществени прояви на открито се задължават:

1. Да не допускат нарушаване правата и свободите на гражданите;
2. Да осигуряват спазването на обществения ред;
3. Да осигуряват опазването на частната и публична собственост;
4. Да не допускат замърсяване на мястото и по маршрута на провежданата проява;
5. Да не допуска повреждане на тревни площи и друга растителност;
6. Да съгласуват провеждането на проявите по време и място с Кмета на общината, като задължително трябва да притежават неговото писмено разрешение;
7. Да не се допускат в близост до и на мястото на провеждане на проявата лица, носещи оръжие, други общоопасни вещества, наркотични и /или други упойващи вещества, взривоопасни, огнеопасни и задимяващи средства, както да не допускат внасянето на предмети, създаващи опасност за здравето и живота на гражданите, като вериги, боксове, палки и други подобни;
8. Да не допускат присъствието на лица във видимо нетрезво състояние и/ или под влиянието на наркотични и упойващи вещества;

**(3)** В изключителни случаи и при условията на чл. 12 от Закона за събранията, митингите и манифестациите, Кметът на Община Елин Пелин може да забрани или да спре провеждането на обществената проява.

**Раздел VIII**

**УСЛОВИЯ И РЕД ЗА ОСЪЩЕСТВЯВЯНЕ** **НА СПЕЦИАЛИЗИРАНА ЗАКРИЛА НА ДЕЦА**

**Чл. 36.(1)** Собствениците или ползвателите на заведения за хра­не­не и развлечения; кина и театри и др.определят конкретните усло­вия за достъп на деца в тях, доколкото това не противоречи на императивни норми на действащото законодателство и контролират тяхното изпълнение в съответствие с целта на специализираната закрила.

**(2)** Условията по ал. 1 се конкретизират съобразно броя на децата, спецификата на обекта или вида на проявата.

**(3)** Информация за максималния капацитет на обекта и за условията по ал. 1 . се поставя трайно и на видно за клиентите място.

(4) Забранява се изграждане на детски площадки на открито и в закрити помещения без издадено разрешение за строеж по реда на ЗУТ и при спазване изискванията на Наредба № 1 от 2009 г. за условията и реда за устройство и безопасността на площадките за игра.

**Чл. 37.** Лицата по чл. 36, ал. 1, чиито обекти се посещават от деца, пред­прие­мат необходимите действия за осигуряване на безопасността на децата и недопускане на инциденти, като:

1. Преведат съществуващите детски площадки съгласно изискванията на § 3 от ПЗР на Наредба №1 от 12.01.2009 г. за условията и реда за устройството и безопасността на площадките за игра;

2. Не допускат превишаване на максималния капацитет от посетители (клиенти) на обекта;

3. Осигурят достатъчно на брой и с необходимата пропускателна способност аварийни изходи на обекта и безпрепятствен достъп до тях;

4. Организират и контролират пропускателния режим;

5. Не допускат в обекта:

а. лица, които носят оръжие или други общо опасни средства, наркотични или други упойващи вещества;

б. лица във видимо нетрезво състояние или под влияние на други упойващи вещества.

**Чл. 38.** Лицата, които провеждат масови организирани прояви за деца на обществени места, са длъжни да осигуряват реда и безопасността преди, по време и след провеждането им, като:

**1.** Уведомяват началника на РУП-Елин Пелин, но не по-късно от 48 часа преди обявения начален час на проявата, като посочват и времетраенето й;

**2.** Осигуряват охрана, медицинско обслужване, а при необходимост и транспорт;

**3.** Отлагат или прекратяват незабавно мероприятието при уста­но­вя­ва­не на обстоятелства, застрашаващи непосредствено безопасността и здравето на децата, за което уведомяват  органите на МВР и съответните компетентни държавни и общински органи.

**Чл. 39. (1)** Когато е организирана проява свързана с придвижването на група от деца, организаторите определят ръководител на групата и придружители.

**(2)** Броят на придружителите се определя от ръководителя на групата съобразно броя на децата и специфичните им нужди, но не по-малко от един придружител на 5 деца до 7 годишна възраст.

**(3)** Ръководителят на групата и придружителите:

1.предприемат необходимите мерки и действия за осигуряване безо­пас­ността на децата в посещавания обект и зоната около него;

2. при възникване на опасност търсят съдействие от компетентните държавни и общински органи.

**(4)** Ръководителят на групата носи отговорност съгласно действащото законодателство за осигуряване безопасността, живота и здравето на децата.По време на проявата придружителите изпълняват разпорежданията на ръководителя на групата.

**Чл. 40.** При осъществяване на специализирана закрила на деца при провеждане на организирани прояви на обществени места се спазват разпоредбите на чл. 7, чл. 8 и чл.10 на Закона за събранията, митингите и манифестациите.

**Чл. 41.** Забранено е:

1. посещението на обществени места и компютърни зали след 20,00 часа, ако детето не е навършило 14-годишна възраст, съответно след 22,00 часа ако детето е навършило 14, но не е навършило 18-годишна възраст без родител, настойник, попечител или други лица, които полагат грижи за дете.

2. Посещението на деца на обществени места, в които се представят програми с еротично съдържание;

3. Участието в хазартни игри от деца;

**4.** Продажбата на алкохол и тютюневи изделия на територията на учебни и здравни заведения.

**Чл. 42.** Родителите, настойниците и попечителите са дължи да придружават децата си или да осигурят пълнолетен придружител на непълнолетни деца за посещения на обществени места след 22:00 часа.

**Чл. 43.** Родителите, настойниците, попечителите и придружителите на малолетни деца до 12 годишна възраст са длъжни да полагат непрекъсната, непосредствена грижа за тях извън дома.

**Чл. 44.** Родителите, настойниците, попечителите и придружителите на малолетно и непълнолетно лице са длъжни да не допускат детето до възможност за самостоятелно управление на моторно превозно средство.

**Раздел IX**

**ОПАЗВАНЕ НА СОБСТВЕНОСТТА ОТ ПОЖАРИ**

**Чл. 45.** Забранява се нерегламентираното изгаряне на суха трева, храсти и други горими материали по слогове, крайпътни ивици, ливади, гробищни паркове, сметища, покрай железопътни линии, дворове, други площи и в близост до горския фонд.

**Чл. 46.** В горски масиви и територии се забранява:

1. Паленето на огън в горски масиви извън определените, обозначени с табелки и пожарообезопасени места в близост до ручей, извор, чешма и други.

2. Оставянето на огнището без постоянно наблюдение или напускането му без огъня да е изгасен.

**Чл. 47.** Приготвянето на зимнина и извършването на термична обработка на храни, чрез запалване на огън, става само на места които отговарят на следните изисквания:

1. Огнището да е с кръгла форма, с диаметър не по-голям от един метър.

2. Огнището да е оградено с плътен венец от камъни или други негорими материали.

**Чл. 48.** Забранява се ползването на огън по горната алинея при наличието на вятър.

**Чл. 49.** Забранява се ползването на нестандартни, необезопасени и неизправни отоплителни уреди и инсталации, оставянето им без наблюдение и разпалването им чрез леснозапалими течности.

**Чл. 50.** Комините на сградите се почистват преди отоплителния сезон и периодично по време на ползване.

**Чл. 51.** Забранява се ползването на комини за скари, пържолници, фритюрници и други подобни, без предвиждане на съоръжение за абсорбиране на пảрите.

**Чл. 52.** Горими конструкции (дървени колони и греди, дограми и др.) трябва да отстоят на минимум 10 см. от коминните тела. Допуска се допиране на комините до горими подови настилки (дюшеме, паркет, первази) ламперии или обзавеждане, ако комините са измазани с негорима замазка с дебелина поне 30 мм.

**Чл. 53.** Забранява се ползването на отоплителни уреди с директно извеждане на кюнците в атмосферата без комин. Не се допуска вертикално включване на кюнците в комина.

**Чл. 54.** Забранява се съхраняването на газови бутилки, леснозапалими и горими течности в тавански помещения, мазета и други помещения непредназначени за това.

**Чл. 55.** Забранява се поставянето, складирането на горими материали и други предмети в коридори, фоайета, проходи, предверия и др. в жилищни сгради по начин по който се стеснява широчината на пътищата за евакуация.

**Чл. 56**. Забранява се монтажа на решетки в стълбищни клетки, коридори и пътища за евакуация, както и залостването на врати и поставянето на прегради, които могат да препятстват евакуацията на сградата или действията на специализираните екипи.

**Чл. 57**. **(1)** Складирането на груб фураж /сено, слама и др./ и дърва може да бъде открито и в стопанските постройки.

**(2)** Забранява се открито складиране на груб фураж:

1. На разстояния, по-малки от шест метра от сгради /къщи, летни кухни и навеси към тях/, на три метра от оградите на съседите и на осем метра от постройките им.

2. На тротоарната ивица или уличното платно;

3. Под електрически проводници, телефонни кабели, тръбопроводи за горими и леснозапалими течности и газове и други подобни комуникации.

**Чл. 58.** Жителите и пребиваващите на територията на Община Елин Пелин, физически и юридически лица, включително и организатори на масови прояви са длъжни да спазват следното:

1. При извършване на ремонтни дейности на водопроводи, прекъсване подаването на вода в противопожарните съоръжения, огневи дейности и употреба на запалими материали да уведомят предварително РСПБЗН-Елин Пелин;

2. При аварии, бедствия, катастрофи, пожари, промишлени аварии и други извънредни ситуации с произшествия да известяват службите за спешно реагиране на тел. 112 (единен европейски номер);

3. Да оказват помощ на застрашени или пострадали от пожари, катастрофи и други произшествия хора, ако с действията си не застрашават задравето и живота на себе си и на околните;

4. Да оказват съдействие на службите за спешно реагиране;

5. Да не ползват вода от противопожарните хидранти и други водовземни съоръжения предназначени за пожарогасене без предварително разрешение от експлотационните дружества и РСПБЗН-Елин Пелин;

6. Да не паркират ППС или поставят съоръжения върху или в непосредствена близост до противопожарни хидранти, при което се затруднява или би се затруднила възможността за безпрепятственото им използване по предназначение от екипите на Районна служба „Пожарна безопасност и защита на населението";

7. Организаторите на театрални, циркови, вариететни и други постановки, карнавали, увеселителни и други прояви, при които се използват пиротехнически средства, източници за огън, леснозапалими течности или други пожароопасни материали или действия, трябва да получат разрешение за използването от РСПБЗН.

**Раздел Х**

**ОСИГУРЯВАНЕ НА БЕЗОПАСНОСТТА И РЕДА НА ДВИЖЕНИЕ ПО УЛИЦИТЕ И ПЪТИЩАТА НА ТЕРИТОРИЯТА НА ОБЩИНАТА**

**Чл. 59. Кметът на общината, кметовете на населените места и кметските наместници, съобразно със спецификата на териториите, съгласувано РУП-Елин Пелин, със заповед определят:**

**1. Улици, площади, пътищата и други обществени места, по които се въвеждат ограничения или забрана за движение на превозни средства, строителни и селскостопански машини.**

**2. Постоянни места и режима за паркиране на превозните средства, както и временни места за панаири, традиционни сборове, масови атракционни и спортни прояви.**

**3. Обществените места за охраняеми паркинги и автомобилни гробища за превозните средства, които са негодни за движение, разкомплектовани или със значителни повреди, както и на снети от отчет превозни средства (без регистрационни номера).**

**4. Местата за събиране на добитъка за паша и улиците и пътищата, по които той се извежда до местата за паша.**

**Чл. 60.(1) Движението на верижни, строителни и др. извънгабаритни и/или тежки пътни превозни средства по улиците и общинските пътища на територията на общината се извърша съгласно изискванията на Наредба № 11 от 3 юли 2001 г. за движение на извънгабаритни и/или тежки пътни превозни средства на Министерството на региналното развитие и благоустройство и Наредбата за управление на общинските пътища на Община Елин Пелин.**

**(2) Кметът на Общината може да издаде Разрешение за специално ползване на улици или общински пътища по реда и при условията на Наредбата за управление на общинските пътища на Община Елин Пелин за товарни автомобили и строителни машини за извършване на строителни работи - за срока на одобрения график за строителство.**

**Чл. 60. Разрешената скорост по улиците на територията на общината е 50 км/ч. В районите на училищата, детските градини и площадките за игра на децата скоростта на моторните превозни средства се ограничава на 20 км/ч.**

**Чл. 61.(1) Движението с велосипеди след 18:00 часа се осъществява от водачите им с изправни светлоотразителни знаци или фарове.**

**Чл. 62.(1) Паркирането на пътни и моторни превозни средства се извършва само на разрешените за целта места.**

**(2) Забранява се паркирането или държането на пътни и моторни превозни средства или стопански машини върху обособена тревна площ, зелена площ, тротоар или детска площадка, върху или до противопожарни хидранти, с което се възпрепятства ползването им.**

**(3) Забранява се паркирането по улици тротоари и зелени площи на отчислени, изоставени, разкомплектовани или негодни за употреба пътни и моторни превозни средства на територията на Община Елин Пелин. Собствениците на такива превозни средства са длъжни да ги предават на вторични суровини или оставят на определените за целта места.**

**Чл. 63.(1) Всеки може да се движи безпрепятствено и свободно по улиците и тротоарите на общината, съобразно правилата за безопасност на движението.**

**(2) Забранява се поставянето на препятствия, с които се ограничава свободното движение на хора и пътни и моторни превозни средства по улиците, общинските пътища и тротоарите на територията на Общината без съгласуване с общинската комисия по безопасност на движението и разрешение за специално ползване от кмета на Общината.**

**(3) В дворовете на училищата и детските заведения могат да влизат само обслужващи пътни и моторни превозни средства с разрешение на съответния директор.**

**Чл. 64. (1) Излезлите от употреба моторни превозни средства следва да се паркират в гаражи или в дворната част на недвижимите имоти-частна собственост.**

**(2) Длъжностни лица, определени от кмета на Община Елин Пелин, установяват собствениците на излезлите от употреба моторни превозни средства, паркирани извън определените за това места, и връчват предписание за доброволно преместване на превозното средство в 14-дневен срок.**

**(3) При неизпълнение на предписанието, въз основа на констативен акт от длъжностните лица по предходната алинея, се съставя акт за установяване на административно нарушение.**

**(4) Предходните алинеи се прилагат и когато собственикът е неизвестен, или макар известен, не може да бъде уведомен, поради трайно отсъствие от страната или по други обективни причини. В тези случаи към констативния акт се прилага служебна записка и /или/ други документи, удостоверяващи извършените действия и констатации по издирването на собственика.**

**Чл. 65. (1) Пътно превозно средство с животинска тяга се допуска за движение по общинската улична транспортна мрежа на територията на Община Елин Пелин.**

**(2) Водачите на пътни превозни средства с животинска тяга, на животни или на стада трябва непрекъснато да направляват животните, така че да не създават пречки и опасности за движението, и да не ги оставят без надзор в обхвата на пътя.**

**(3) През тъмната част на денонощието водачите на пътни превозни средства с животинска тяга носят светлоотразителни жилетки.**

**(4) Собственикът на пътно превозно средство с животинска тяга е длъжен да го регистрира в съответното кметство по постояния си адрес, след съответната регистрация на животното.**

**(5) Със заповед на кмета на Община Елин Пелин се определят лицата, които да водят регистрите на ППС с животинска тяга, както и реда и условията за регистрацията им.**

**(6) Кметът на общината със заповед може да ограничава движението на пътни превозни средства с животинска тяга, когато съществува опасност от възникване на пътно-транспортно произшествие или нарушаване на естетиката на населените места.**

**Раздел ХI**

**АДМИНИСТРАТИВНО - НАКАЗАТЕЛНИ РАЗПОРЕДБИ**

**Чл. 66.** (1) За нарушение на разпоредби по Раздел ІIІ, на физическите лица се налага наказание глоба в размер от 500 до 800 лева, а на юридическите лица и едноличните търговци – имуществена санкция в размер от 1200 до 2500 лева;

(2) За нарушение на разпоредби по Раздел V, на физическите лица се налага наказание глоба в размер от 200 до 500 лева, а на юридическите лица и едноличните търговци – имуществена санкция в размер от 300 до 1000 лева.

(3) За нарушение на разпоредбите на Раздел X от наредбата, на физическите лица се налага наказание глоба, а на юридическите лица и едноличните търговци – имуществена санкция в размер, определен от Административно-наказателните разпоредби на Закона за движение по пътищата.

**Чл. 67.** (1) За повторно нарушение на разпоредби по Раздел ІIІ, на физическите лица се налага наказание глоба в размер от 800 до 2500 лева, а на юридическите лица и едноличните търговци – имуществена санкция в размер от 2500 до 4000 лева;

(2) За повторно нарушение на разпоредби по Раздел V, на физическите лица се налага наказание глоба в размер от 500 до 800 лева, а на юридическите лица и едноличните търговци – имуществена санкция в размер от 800 до 1500 лева.

(3) За повторно нарушение на разпоредбите на Раздел X от наредбата, на физическите лица се налага наказание глоба, а на юридическите лица и едноличните търговци – имуществена санкция в размер, определен от Административно-наказателните разпоредби на Закона за движение по пътищата.

**Чл. 68.** (1) За системно нарушение на разпоредби по Раздел ІIІ, на физическите лица се налага наказание глоба в размер от 2000 до 3000 лева, а на юридическите лица и едноличните търговци – имуществена санкция в размер от 4000 до 6000 лева, за системно нарушение на разпоредби по Раздел V, на физическите лица се налага наказание глоба в размер от 800 до 1500 лева, а на юридическите лица и едноличните търговци – имуществена санкция в размер от 1200 до 2500 лева.

(2) За системно нарушение на разпоредбите на Раздел X от наредбата, на физическите лица се налага наказание глоба, а на юридическите лица и едноличните търговци – имуществена санкция в размер, определен от Административно-наказателните разпоредби на Закона за движение по пътищата и издадените в тяхно изпълнение подзаконови нормативни актове.

**Чл. 69**. (1)За нарушение на чл. 12, чл. 18, чл. 20, чл. 23, т. 4-8, чл. 35, ал. 1, чл. 37 и чл. 41 на физическите лица се налага наказание глоба в размер от 800 до 1200 лева, а на юридическите лица и едноличните търговци – имуществена санкция в размер от 2500 до 5000 лева.

(2) За нарушение на чл. 23, т. 1-3 от наредбата, на физическите лица се налага наказание глоба, а на юридическите лица и едноличните търговци – имуществена санкция в размер, определен съответно от Административно-наказателните разпоредби на Закона за закрила на детето, Закона за здравето, Закона за тютюна, тютюневите и свързаните с тях изделия и издадените в тяхно изпълнение подзаконови нормативни актове.

**Чл. 70.** (1) За повторно нарушение на чл. 12, чл. 18, чл. 20, чл. 23, т.4-8, чл. 35, ал.1, чл.37 и чл. 41 на физическите лица се налага наказание глоба в размер от 1200 до 2500 лева, а на юридическите лица и едноличните търговци – имуществена санкция в размер от 6000 до 12 000 лева.

(2) За повторно нарушение на чл.23, т.1-3 от наредбата, на физическите лица се налага наказание глоба, а на юридическите лица и едноличните търговци – имуществена санкция в размер, определен съответно от Административно-наказателните разпоредби на Закона за закрила на детето, Закона за здравето, Закона за тютюна, тютюневите и свързаните с тях изделия и издадените в тяхно изпълнение подзаконови нормативни актове.

**Чл. 71.** (1) За системно нарушение на чл. 12, чл.18, чл.20, чл.23, т.4-8, чл.35, ал.1, чл.37 и чл.41 на физическите лица се налага наказание глоба в размер от 2500 до 6000 лева, а на юридическите лица и едноличните търговци – имуществена санкция в размер от 12 000 до 18 000 лева.

(2) За системно нарушение на чл.23, т.1-3 от наредбата, на физическите лица се налага наказание глоба, а на юридическите лица и едноличните търговци – имуществена санкция в размер, определен съответно от Административно-наказателните разпоредби на Закона за закрила на детето, Закона за здравето, Закона за тютюна, тютюневите и свързаните с тях изделия.

**Чл. 72.** За нарушение на разпоредбите на тази наредба, извън случаите от чл. 67 до чл. 72 включително, на физическите лица се налага наказание глоба в размер от 100 до 300 лева, а на юридическите лица и едноличните търговци – имуществена санкция в размер от 300 до 600 лева.

**Чл. 73.** За повторно нарушение на разпоредбите на тази наредба, извън случаите от чл. 67 до чл. 72 включително на физическите лица се налага наказание глоба в размер от 200 до 400 лева, а на юридическите лица и едноличните търговци – имуществена санкция в размер от 400 до 800 лева.

**Чл. 74.** За системно нарушение на разпоредбите на тази наредба, извън случаите от чл. 67 до чл. 72 включително, на физическите лица се налага наказание глоба в размер от 400 до 800 лева, а на юридическите лица и едноличните търговци – имуществена санкция в размер от 1000 до 3000 лева.

**Чл. 75.** (1) Заплащането на наложеното наказание глоба или имуществена санкция се извършва по реда и условията на ЗАНН и по начина, указан в наказателното постановление.

(2) В случай че нарушителят не желае да обжалва наказателното постановление в частта относно наложената глоба, може да заплати в 14-дневен срок от връчване на наказателното постановление 70 на сто от нейния размер.

**Чл. 76.** (1) Нарушенията се установяват с актове за установяване на административни нарушения, съставени от служители на РПУ Елин Пелин, РСПБЗН или длъжностни лица, заемащи длъжността „инспектор“ към Община Елин Пелин.

(2) Наказателните постановления се издават от кмета на Общината или от негов заместник въз основа на акт за установяване на административно нарушение, съставен от лицата по ал. 1.

(3) Административно-наказателното производство се осъществява по реда на Закона за административните нарушения и наказания.

**Раздел XII**

**ДОПЪЛНИТЕЛНИ РАЗПОРЕДБИ**

По смисъла на тази наредба:

**§1.** ***“Повторно нарушение”*** е нарушението, извършено в едногодишен срок от влизането в сила на наказателното постановление, с което лицето е било наказано за същото по вид нарушение.

**§2.** ***“Системно нарушение”*** е нарушението, извършено повече от два пъти в едногодишен срок от влизането в сила на първото наказателното постановление, с което лицето е било наказано за същото по вид нарушение.

**§3.** ***“Дете”*** е всяко физическо лице на възраст до навършването на 18 години.

**§4.** ***„Амбулантна търговия“***е търговията на дребно на публични места – улици, тротоари, паркинги и площади, извършвана:

1. във и от превозни средства;

2.  на сергии и други подобни.

**§5. „Пътно превозно средство“** е съоръжение, придвижвано по пътя на колела и използвано за превозване на хора и/или товари. Към пътните превозни средства се приравняват трамваите, тракторите и самоходните машини, когато се придвижват по пътищата.

**§6. „Моторно превозно средство“** е пътно превозно средство, снабдено с двигател за придвижване, с изключение на релсовите превозни средства.

**§7. „Излязло от употреба моторно превозно средство“**  е отпадък по смисъла на §1, т. 17 от допълнителните разпоредби (ДР) на ЗУО, в т.ч.:

а) моторно превозно средство с прекратена регистрация, за което има изрично писмено уведомление от лицензиран застраховател, съгласно чл. 18а, ал. 2, т. 1 от Наредба № I-45 от 2000 г.;

б) моторно превозно средство, на което не е заверен знакът за технически преглед съгласно чл. 32д от Наредба № I-45 от 2000 г. или съгласно чл. 38 от Наредба № Н-32 от 2011 г. за повече от две години от определената му дата за следващ преглед за проверка на техническата му изправност, в случай че то се намира върху държавна или общинска собственост;

в) изоставено регистрирано МПС.

"Изоставено регистрирано МПС" по смисъла на § 6, т. 45 от ДР на ЗДП - ИУМПС, което се намира върху имот - държавна или общинска собственост, изоставено е от собственика си и той не се яви пред компетентните органи в тримесечен срок от уведомяването му по надлежния ред.

**§8.** Настоящата наредба е приета на основание чл. 21, ал. 2 от ЗМСМА, като същата отменя Наредба №1 за опазване обществения ред на територията на Община Елин Пелин, приета с решение №391, по Протокол №20/26.01.2017г. на ОбС – Елин Пелин; изм. съгл. Реш.№1542/18.12.2019г. на АССО по адм.дело №980/2019г.; изм. съгл. Реш.№651/25.11.2021г. по Протокол №32 на ОбС- ЕП, изм. съгл. Реш.№856/25.07.2022г. по Протокол №40 на ОбС- ЕП).

**............................................................**

**КЪНЧО ВАЛЕНТИНОВ КЪНЕВ**

**И.Д. КМЕТ НА ОБЩИНА ЕЛИН ПЕЛИН**

**СЪГЛАСНО ЗАПОВЕД №339/19.04.2024 Г.**

**Съгласувал:**

Николай Плещов –

*Заместник-кмет на Община Елин Пелин*

Соня Кръстева –

*Началник на отдел „Екология“*

Иван Панов –

*Ръководител на звено „Инспекторат“*

**Изготвил**:

Константин Иванов –

*Ст. юрисконсулт в отдел „Правно обслужване“*

**МОТИВИ**

**към**

**проект на Наредба №1 за опазване на обществения ред на територията на Община Елин Пелин**

1. **Причините, които налагат приемането на нова Наредба №1 за опазване на обществения ред на територията на Община Елин Пелин са:**

Опазването на обществения ред и добрите обществени отношения на територията на Община Елин Пелин e сред основните приоритетни направления в дейността на местната власт.

Приемането на изцяло нова Наредба за опазване обществения ред на територията на община Елин Пелин се налага по целесъобразност с оглед на нуждата от актуализиране на множество разпоредби на действащата към настоящия момент наредба, която не отразява в пълна степен настъпилите през последните години промени в обществените отношения.

1. **Целите, които си поставя този проект на Наредба са:**

Основна цел цел на проекта на новата Наредба за опазване на обществения ред на територията на Община Елин Пелин е засилване на ефекта на персонална и генерална превенция на извършването на административни нарушения, касаещи обществения ред и сигурност. Също така, с проекта на наредбата се предвижда разпоредбите й да бъдат в съответствие с актуалните обществени отношения, като сред целите на приемането на новата наредба е и затвърждаването на правомощията на Общината в опазването на обществения ред, чрез налагане на справедливи санкции на нарушителите.

1. **Предлагания проект на Наредба за опазване на обществения ред на територията на община Елин Пелин не предполага използването на допълнителни финансови средства относно нейното прилагане.**
2. **Очакваните резултати от приемане и прилагане на практика на новата наредба са:**

С приемането на новата Наредба ще се утвърди нормативна рамка, чрез която да се затвърдят правомощията на Общината в областта на опазване на обществения ред и сигурност.

Сред резултатите от прилагането на наредбата ще са: повишаване на чувството за справедливост и ред сред обществото и намаляване противообществените прояви на територията на общината.

**V. Анализ за съответствие с правото на Европейския съюз:**

Европейското законодателство е изградено върху водещите принципи на откритост, публичност и граждански контрол върху дейността на местните власти, което съответства на целите, поставени с предлаганата наредба.

Предлаганият проект на Наредба №1 за опазване на обществения ред на територията на община Елин Пелин е подзаконов нормативен акт, поради което съответствието й с правото на Европейския съюз е предопределено от разпоредбите на Европейската харта за местното самоуправление и директивите на Европейската общност, свързани с тази материя. Предлагания проект на Наредба не противоречи на норми от по-висока йерархия и на европейското законодателство.

**............................................................**

**КЪНЧО ВАЛЕНТИНОВ КЪНЕВ**

**И.Д. КМЕТ НА ОБЩИНА ЕЛИН ПЕЛИН**

**СЪГЛАСНО ЗАПОВЕД №339/19.04.2024 Г.**

**Съгласувал:**

Николай Плещов –

*Заместник-кмет на Община Елин Пелин*

Соня Кръстева –

*Началник на отдел „Екология“*

Иван Панов –

*Ръководител на звено „Инспекторат“*

**Изготвил:**

Константин Иванов –

*Ст. юрисконсулт в отдел „Правно обслужване“*

На заинтересованите лица се предоставя 30-дневен срок, считано от **26.04.2024 г.** за предложения и становища по Доклада, Мотивите и Проекта на ***Наредба №1 за опазване обществения ред на територията на Община Елин Пелин*.**

Докладът, мотивите и Проекта на Наредба №1 за опазване обществения ред на територията на Община Елин Пелин се публикуват на основание чл. 26, ал. 2 и ал. 3 от Закона за нормативните актове във връзка с чл. 77 от Административно-процесуалния кодекс.

Предложения могат да бъдат депозирани в сградата на Община Елин Пелин – Център за административно обслужване, гр. Елин Пелин 2100, пл. „Независимост“ №1.